พิมพ์หวยเพิ่มแก้ขายเกินราคา
กองสลากพิมพ์ล็อตเตอรี่เพิ่ม 4 ล้านฉบับแก้ปัญหาขายเกินราคาช่วงปีใหม่ถึงตรุษจีน เชื่อราคาขายปลีกเหลือ 85-86 บาทต่อใบ
24 ธ.ค. 2553

กองสลากพิมพ์ล็อตเตอรี่เพิ่ม 4 ล้านฉบับแก้ปัญหาขายเกินราคาช่วงปีใหม่ถึงตรุษจีน เชื่อราคาขายปลีกเหลือ 85-86 บาทต่อใบ
นายวันชัย สุระกุล ผู้อำนวยการสำนักงานสลากกินแบ่งรัฐบาล กล่าวว่า ช่วงเทศกาลปีใหม่และต่อเนื่องไปถึงตรุษจีนปี 2554 ทางกองสลากได้จัดพิมพ์สลากเพิ่ม จำนวน 4 ล้านฉบับ ซึ่งขณะนี้เริ่มจำหน่ายในงวดที่จะออกสลากวันที่ 30 ธ.ค.2553 แล้ว และจะไปสิ้นสุดในงวดวันที่ 16 มี.ค.2554 เพื่อแก้ไขปัญหาสลากขายเกินราคา
ทั้งนี้ มั่นใจว่าการพิมพ์สลากเพิ่ม จะทำให้ราคาขายปลีกในตลาดเหลือใบละ 85-86 บาท เนื่องจากราคาขายส่งน่าจะลดลงเหลือ 80-83 บาทต่อใบ จากปกติที่ราคาขายส่งอยู่ที่ประมาณ 85 บาท ทำให้ผู้ขายปลีกต้องขายถึงใบละ 100 บาทหรือมากกว่านั้น
นายวันชัย กล่าวว่า กองสลากจะรณรงค์ว่า ไม่ควรซื้อสลากเป็นของขวัญให้แก่คนในครอบครัว โดยเฉพาะการใช้ให้ลูกหลานเป็นคนเลือกซื้อ เพราะการให้ของขวัญคนในครอบครัว ควรเป็นของขวัญอื่นๆ จะดีกว่า เช่น เสื้อผ้า เป็นต้น
สำหรับการแก้ไขสลากเกินราคาตามแผนปฏิบัติการประชาวิวัฒน์ของรัฐบาลนั้น ทางกองสลากได้ส่งเจ้าหน้าที่ไป ร่วมศึกษากับนายสังศิต พิริยะรังสรรค์ ที่เป็นคณะทำงาน แต่ในรายละเอียดยังไม่เรียบร้อย และยังไม่มีการรายงานให้ทราบ ดังนั้นจึงขอรอความชัดเจนก่อน